和虞滄江見寄宴坐聞秋香
作者：吳泳
朝代：宋

paragraphs: 春芳如麗人，驕色不肯除。
秋芳如高士，一味甘恬虛。
我闥本洞然，香風來虛徐。
滋蘭露承掌，延桂月滿裾。
門巷柳濯濯，林塘竹疎疎。
真意儼分列，遠心更莊舒。
庭前兩好鶴，知幾年歲餘。
或睨立倚窗，或飲於清渠。
常恐緇塵染，回視根性初。
蹇余滄江人，人豈不鶴如。
起尋月中句，遥睇花外車。
八表方雲昏，尚無返莊廬。